贈採訪使閤門穆舍人
作者：王禹偁
朝代：宋

paragraphs: 經略十三州，東南帝不憂。
二年辭玉砌，幾夜夢珠旒。
旌旆雖遐適，江山是勝遊。
風謠隨處採，民瘼盡心求。
報國機鈐密，供吟景象幽。
煮茶溪畔寺，望月海邊樓。
步武思龍尾，琴書在鷁舟。
聽泉調玉軫，拂石試銀鈎。
古畫多收買，新詩寡和詶。
酒醒聞瀑響，睡起見潮頭。
奉使時將久，歸朝禮必優。
一麾先出守，萬戶待封侯。
遇主當宜貴，遺材亦合收。
此身居下位，無路畫良籌。
已悔田園廢，堪驚鬢髮秋。
憑誰念寒苦，祇自擬歸休。
僻甚陶元亮，貧過魯仲由。
品題殊不濫，清濁肯同流。
復命期三接，陳詩說四愁。
薦雄如有便，還解殺身酬。